Ný gögn varpa ljósi á samskipti lykilstarfsmanna Samherja varðandi mútugreiðslur og hótanir vegna starfsemi fyrirtækisins í Namibíu. Forstjórinn var stöðugt upplýstur um gang mála og spyr hann í einum pósti hvort samskiptin þurfi öll að vera í póstum milli manna. Átta eru með réttarstöðu sakbornings hjá héraðssaksóknara.
Stundin er með mjög ítarlega umfjöllun um Samherja í nýjasta tölublaði sínu sem kom út í morgun. Greinarnar spanna sjö opnur, prýddar teiknuðum myndum af helstu persónum og leikendum. Blaðamennirnir Aðalsteinn Kjartansson og Ingi Freyr Vilhjálmsson hafa undir höndum ný gögn í tengslum við Namibíumálið þar sem kemur meðal annars fram að Aðalsteinn Helgason, fyrrverandi umsjónarmaður Afríkuútgerðar Samherja, skrifaði í skilaboðum árið 2011 til Jóhannesar Stefánssonar uppljóstrara að á einhverju stigi kynni að skipta máli að múta einhverjum leiðtoga þessara manna. Stjórnendur Samherja hafa sagt að þeir hafi ekki vitað af greiðslum Jóhannesar en þau gögn sem Stundin vísar til, í blaði dagsins, benda til annars. Þá kemur fram að Þorsteinn Már Baldvinsson forstjóri hafi slegið á fingur undirmanna sinna í tölvupósti 2012 og spurt hvort allt þurfi að vera til í póstum á milli manna. Þorsteinn Már var yfirheyrður í annað sinn hjá héraðssaksóknara í sumar og tilkynnti hann þar að hann ætlaði ekki að svara neinum spurningum.
Þá er heildarupphæðin, sem yfirvöld gruna Samherja um að hafa greitt sem mútur til að fá namibískan kvóta, komin upp í 1,7 milljarða króna, sem er töluvert hærri fjárhæð en áður hefur verið greint frá. Átta manns eru með réttarstöðu sakbornings í málinu á Íslandi. Auk Þorsteins Más, Aðalsteins og Jóhannesar, eru það Arna McClure, yfirlögfræðingur fyrirtækisins, Ingvar Júlíusson, fjármálastjóri á Kýpur, Jón Óttar Ólafsson, ráðgjafi og fyrrverandi rannsóknarlögreglumaður, Egill Helgi Árnason, framkvæmdastjóri í Namibíu og Ingólfur Pétursson, fyrrverandi fjármálastjóri Samherja í Namibíu. Stundin segir margt benda til þess að starfsmenn Samherja hafi gengið út frá því að Þorsteinn Már þyrfti að samþykkja stórar aðgerðir áður en þær kæmu til framkvæmda. Jóhannes talaði um hann sem big boss og vísar forsíðufyrirsögn Stundarinnar, Stóri stjóri, til þessa. Gögnin sýna sömuleiðis að Þorsteinn Már átti fjölmarga fundi, fleiri en áður hefur verið greint frá, í eigin persónu með hákörlunum, namibísku ráða- og áhrifamönnunum, sem nú sitja bak við lás og slá í Namibíu og bíða þess að koma fyrir dóm.
Ný gögn í Samherjamálinu sýna að svo virðist sem víðtæk vitneskja hafi verið innan fyrirtækisins um mútugreiðslur og vafasama starfshætti Samherja í Namibíu. Gögnin eru hluti af rannsókn héraðssaksóknara á málinu. Átta eru nú með réttarstöðu sakbornings í málinu hér á landi.